Smażonka ze szpyrkami
Godajom że śniodani to nojważniyjszy jodło dnia, bez kierego niy ma siły do roboty i inkszych rzeczy… i majom recht! Co je nojlepsze coby trzimać człowieka bez cołki dziyń? Smażonka ze szpyrkami ze ciepniyntym na wiyrch sznitlochem!
Co nom bydzie trza?
- 4 jajca
- 5 dkg szpeku (słonina) abo wyndzonki
- cebula
- sznitloch (szczypiorek)
- sól
Jak to sie robi?
- Szpek pokroć na jak nojmyjsze konski i zeskworzić ale niy za długo, coby sie niy przychycił.
- Cebula tyż pokroć jak nojciynij i dociepać do tych szpyrek.
- Jajca trzasnyć ło kanta, powoniać, czy som dobre, wciepać do jakij asjetki abo szolki. Pofyrlać widełkom, coby biołko sie połonczyło z żółtkiym. Bo jak to zrobicie rzadnie, to bydziecie mieć łosobno biołko a łosobno żółtko, a to niy za piyknie wyglondo.
- Jajca wloć do tego miszongu szpyrki z cebulom. I polekutku miyszać, coby jajca sie zetły, ale tyż coby sie to fajnie zmiyszało pospołu. I teroz tukyj dejcie pozór jaki wto mo kust bo jedyn woli, coby jajca były zesmożone tak, że jak sie wrazi widełka, to łona by poradziła stoć, a inkszy, coby biołtko sie niy ściyno za fest. Jo godom, że nojlepij tako wersja pojszczodku.
- Na koniec jeszcze posolić smażonka i ciepnyć pokrony sznitloch.
- I idzie wszamać!
- Idzie se jeszcze zrobić tako wersja fit, kaj bydzie mynij tych kc. Toż zamiast szpeku abo wyndzonki zeskworzić szinka z pultoka
- Tak ekstra bydzie tyż dociepać świyże prawoki, maśloki abo zajynczoki.
Ty maszkety, kiere tukyj momy pokozane na łobrozkach, uwarziło dlo nos Pole do popisu. To je katowicko ekstra kuchnia w kierej nauczom Cie warzić tak, że żodyn Ci niy powiy że mu niy smakuje a ino bydzie jod aż mu sie bydom uszy trzyńść. Zapraszomy na http://poledopopisu.pl
pol_Latn szl_Latn szl_Latn slv_Latn szl_Latn kon_Latn gla_Latn kea_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn